maidir leis an seasamh a bheidh le glacadh thar ceann an Aontais Eorpaigh sa Choiste Comhlachais i ndáil le cumraíocht Trádála a bunaíodh leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh a bheidh le glacadh thar ceann an Aontais sa Choiste Comhlachais i ndáil le cumraíocht Trádála i dtaca le glacadh cinnidh atá beartaithe chun leasú a dhéanamh ar Fhoscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII maidir le comhfhogasú rialála.

2.Comhthéacs an togra

2.1.An Comhaontú Comhlachais

Is é is aidhm don Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile (‘an Comhaontú’) coinníollacha a bhunú chun caidreamh eacnamaíoch agus trádála feabhsaithe a bhaint amach d'fhonn an Úcráin a chomhtháthú de réir a chéile i Margadh Inmheánach an Aontais Eorpaigh, lena n‑áirítear trí Limistéar Domhain Cuimsitheach Saorthrádála a bhunú mar a leagtar síos é i dTeideal IV (Trádáil agus Nithe a bhaineann le Trádáil) den Chomhaontú, agus tacú le hiarrachtaí na hÚcráine an t‑aistriú chuig geilleagar margaidh feidhmiúil a chur i gcrích trí bhíthin, inter alia, a cuid reachtaíochta a chomhfhogasú go céimnitheach do reachtaíocht an Aontais. Tháinig an Comhaontú i bhfeidhm an 1 Meán Fómhair 2017.

2.2.An Coiste Comhlachais i ndáil le cumraíocht Trádála

De bhun Airteagal 465(4) den Chomhaontú, tabharfar aghaidh ar gach saincheist a bhaineann le Teideal IV (Trádáil agus Nithe a bhaineann le Trádáil) den Chomhaontú sa Choiste Comhlachais i ndáil le cumraíocht Trádála. De réir Airteagal 11 d’Iarscríbhinn XVII, is féidir leis an gCoiste sin cinneadh a dhéanamh Iarscríbhinn XVII den Chomhaontú a mhodhnú. De bhun Airteagal 465(3), beidh na cinntí sin ina gceangal ar na Páirtithe a ghlacfaidh bearta iomchuí chun na cinntí sin a chur chun feidhme. Glacfaidh an Coiste Comhlachais i ndáil le cumraíocht Trádála a chinntí trí chomhaontú idir na Páirtithe.

2.3.An gníomh atá beartaithe ag an gCoiste Comhlachais i ndáil le cumraíocht Trádála

Beidh cinneadh le glacadh ag an gCoiste Comhlachais i ndáil le cumraíocht Trádála, cinneadh chun leasú a dhéanamh ar Fhoscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII maidir le comhfhogasú rialála (‘an gníomh atá beartaithe’).

Is é is cuspóir don ghníomh atá beartaithe leasú a dhéanamh ar na Foscríbhinní réamhluaite d’Iarscríbhinn XVII i bhfianaise na forbartha ar acquis an Aontais a liostaítear ann ó cuireadh inisiliú leis an gComhaontú an 30 Márta 2012. Tá sé sin i gcomhréir le cuspóir chomhfhogasú rialála céimnitheach na hÚcráine do acquis an Aontais mar a leagtar síos é sa bhrollach a ghabhann leis an gComhaontú agus go háirithe in Airteagail 114, 124 agus 138 de Chaibidil 6 (Bunú, Trádáil i Seirbhísí agus Ríomhthráchtáil) de Theideal IV (Trádáil agus Nithe a bhaineann le Trádáil) den Chomhaontú.

Beidh an gníomh atá beartaithe ina cheangal ar na páirtithe i gcomhréir le hAirteagal 11 d’Iarscríbhinn XVII, lena bhforáiltear an méid seo a leanas: ‘Féadfaidh an Coiste Trádála a chinneadh forálacha Iarscríbhinn XVII seo a mhodhnú i gcás ina measfaidh sé gur gá sin’. Thairis sin, foráiltear an méid seo a leanas le hAirteagal 465(3) den Chomhaontú: ‘Beidh cumhacht ag an gCoiste Comhlachais cinntí a ghlacadh sna cásanna dá bhforáiltear sa Chomhaontú seo agus i réimsí ina bhfuil cumhachtaí tarmligthe chuige ag an gComhairle Comhlachais. Beidh na cinntí sin ina gceangal ar na Páirtithe a ghlacfaidh bearta iomchuí chun na cinntí sin a chur chun feidhme. Glacfaidh an Coiste Comhlachais a chinntí trí chomhaontú idir na Páirtithe’

3.An seasamh atá le glacadh thar ceann an Aontais

Is é is aidhm don seasamh a bheidh le glacadh thar ceann an Aontais Foscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar muirí idirnáisiúnta) d’Iarscríbhinn XVII a leasú.

Is gá na Foscríbhinní a leasú d’fhonn teacht chun cinn acquis an Aontais a rinneadh sna hearnálacha seirbhísí thuasluaite a léiriú ó cuireadh inisiliú le téacs caibidlithe an Chomhaontaithe an 30 Márta 2012.

Cuirtear chun feidhme leis an gcinneadh seo comhbheartas tráchtála an Aontais i leith tír Chomhpháirtíochta den Oirthear, bunaithe ar fhorálacha an Chomhaontaithe Comhlachais thuasluaite. Tá sé comhsheasmhach le cuspóir chomhfhogasú rialála céimnitheach na hÚcráine do acquis an Aontais mar a leagtar síos é sa bhrollach a ghabhann leis an gComhaontú.

4.Bunús dlí

4.1.Bunús dlí don nós imeachta

4.1.1.Prionsabail